Eche Conscrit (canchon)

Eche Conscrit ch'est ène canchon écrite par Chéché au 19 sièke.

Chéché, d'sin vrai nom Langlet, ch'étôt un canchonnier du 19 sièke qui cantoait li-meume ses textes dins ches bourgades, dins ches foéres et pi édzeur ches martchés, princhipalemint dins l' Anmiénoés. 

Eche Conscrit.

Vlo six mois qué j' sus conscrit
Et qu' jé r'viens d'l'Afrique.
A ch'-t-heur' quitter men poys
Cha fait bien bernique.
Feut-i' qu' j'eu ieu un fier nez,
Dé r'v'nir sans men congé.

La béle aventure, ô gué !
La béle aventure !

l' feut qué j' vous diché c'men
Qué j'fus à la guerre.
Un jour qu' j'arrivois Amiens,
Pa ch' feubourg Saint-Pierre,
Des r'cruteu j'ai rencontrés
Et pi je m' su- t-engagé.

La béle aventure, ô gué !
La béle aventure !

Enfin, é m' vlo don parti
Aveu d'eut' confrère ;
Par rengée comme des berbi,
Qu'i' vont à l' mar' boire ;
Os alloim's si bien r'dréchès.
Ch'étoit comm' des balanciers.

La béle aventure, ô gué !
La béle aventure !

Vlo qu'o m' donn' pour fournimen
Enn' grann' haberzague ;
l' n'avoit trois qu'mis' ed'dens
Et pi enn' casaque,
Enn' queue de poyèle à men côtè,
Su m'n épeule un bâton creusé.

La béle aventure, ô gué !
La béle aventure !

Quant j' fus à m' destination,
Oh ! ch'est qu' j'étois fier.
Vlo qu'o m' met en faction
Prés d'enn' poudrière.
Un quien n'éroit point passè.
« Qu'est-ch' qu'i' n'o lo ? » qué j' criois.

La béle aventure, ô gué !
La béle aventure !

Vlo deux gros mossieu à gu'vo
Qu'i' foisoit' ches moite.
Jé m'sus dit : « Quoi qu'ch'est qu' chestlo ?
Il ont l'air bien traite. »
I' vient' pour ém' bousculer :
J'ai ieu peur, jé me sus seuvè.

La béle aventure, ô gué !
La béle aventure !

Enfin, ém' vlo don parti
Droit à ch' corps de garde,
Ed'vant ch' fu, jé m' sus mis
Sans m' donner de garde.
Vlo m' gibern' qu'all' pétoit,
Et je crus qué l' diab' s'en méloit.

La béle aventure, ô gué !
La béle aventure !

Jé n' veux pus dé ch' métier-Io,
Non, l' diab' m'enléve !
Os y boit d' d'ieu chaque ér'pos,
Ou bien de soi o créve,
Et pi l' moindr' feut' qu'os b'sez,
Ch'est da ch' prison qu'os couquez.

La béle aventure, ô gué !
La béle aventure !

CHÉCHÉ. 

 Source 
 LA JEUNE PICARDIE , pache 118 , VIEILLES CHANSONS PICARDES , janvier 1900
 https://gallica.bnf.fr/ark:/12148/bpt6k9738193t/f132.item

catégorie:Canchon